निकाय चुनाव के लिए प्रशासनिक तैयारी तेजी से चल रही है। 2014 के चुनाव में धमतरी नगर निगम क्षेत्र में 81 मतदान केंद्र थे। इन चुनावों में 2 मतदान केंद्र बढ़ रहे हैं। ब्राहम्ण पारा और अंबेडकर वार्ड में एक-एक मतदान केंद्र बढ़ाया गया है। इस तरह अब इस चुनाव में कुल 83 मतदान केंद्र हो जाएगे। मतदान केंद्रों में जरूरी सुविधा के लिए निरीक्षण का काम हो गया है। पानी, बिजली, रैम्प बनाने की तैयारी है।
पिछले निगम चुनाव में 29 दिसंबर 2014 को मतदान हुआ था। 4 जनवरी को परिणाम आए थे। साथ ही 20 जनवरी को निर्वाचित जनप्रतिनिधियों ने शपथ लिया था। इस तरह इस साल निगम की निगम की नई परिषद का गठन 20 जनवरी तक करना होगा। इसी दिन वर्तमान पार्षद पूर्व पार्षद की श्रेणी में आ जाएगे।
मतपत्र के लिए टेंडर जारी : इस साल निकाय चुनाव में इवीएम मशीन का उपयोग नहीं होगा। इसके बदले मतपत्र से मतदान कराया जाएगा। मतपत्र के लिए टेंडर भी जारी हो गया है। मतपत्र का रंग कौन सा होगा यह निर्धारित नहीं हुआ है। निकाय चुनाव में हो रही तैयारी के लिए 13 नवंबर को मुख्य सचिव बैठक लेंगे। इसमें कुछ फैसला हो सकता है।
टिकट के लिए लगा रहे एड़ी-चोटी का जोर
इस बार कई वर्तमान पार्षदों के टिकट आरक्षण ने काट दिए। ऐसे में टिकट कटने वाले पार्षद आसपास के वार्ड में ठिकाना ढूंढ रहे है। वहीं पिछले चुनाव में जिन पार्षदों के टिकट आरक्षण में कट गए थे, वे इस बार टिकट के लिए जोर लगा रहे हैं। इस बार कांग्रेस में टिकट के लिए घमासान होने की आशंका है। वर्तमान जिलाध्यक्ष मोहन लालवानी सहित पूर्व विधायक गुरुमुख सिंह होरा और प्रदेश स्तर के वरिष्ठ नेता रामगोपाल अग्रवाल के पास दावेदार जा रहे हैं। दावेदारों का मानना है कि इन्हीं की बदौलत टिकट फाइनल होगी।